ملک منظور بھٹہ دے انشائیے

پروفیسر ملک منظور احمد بھٹہ دے انشائیے اپݨے وسیب دی نمائندگی کریندن ۔ آپ انشائیں دے وچ ادبی رنگ جھلکدے ، اے ٹھیک ہے جو انہاں سرائیکی لکھݨ بعد اچ شروع کیتی ہے پہلے والیاں کتاباں اردو وچ ہِن ۔ سب توں وݙی ڳال اے ہے جو اساکوں سرائیکی نی پڑھائی ڳی ، ایں واسطے سرائیکی لکھݨ پڑھݨ اچ اوکھ تھیندی ہے ۔ میں وی ابتداء اچ جݙاں سرائیکی لکھݨ شروع کیتی تاں میکوں وی ایہو جہے مرحلیں اچوں گزرݨاپیا ۔ احٖ تاں ماشا اللہ میݙے سرائیکی کتابیں دی تقریباً نصف سینچری تھی ڳی ہے ۔ میں اپݨے کم دا آغاز سرائیکی قاعدے توں توں کیتا ۔ ایندا فائدہ ایہ تھیا کہ میکوں ہولے ہولے سرائیکی لکھݨ پڑھݨ تے عبور حاصل تھی ڳیا ۔ ملک منظور احمد بھٹہ دی اے نثری کتاب سرائیکی نثر اچ ودھارے دا باعث بݨسے ۔ اساں بھٹہ صاحب کوں دعاواں ݙیندوں تے انہاں دے کم دی ہمیش تعریف کریندوں ۔ کیونجو بھٹہ صاحب چنڳے آدمی ہِن تے تعلیمی حوالے نال انہاں دا ٻہوں خدمات ہِن ۔ بھٹہ صاحب تقریباً37 سال درس و تدریس دے نال منسلک رہ ڳن ۔ ایں دوران او انتظامی عہدیاں تے وی تعینات ریہے ۔ بحیثیت پرنسپل انہیں دے عہد کوں بہترین آکھیا ویندے ۔ بھٹہ صاحب پراݨی وضع قطع دے بندے ہِن ، انہاں ہمیشہ اپݨے پروفیشن نال غرض رکھی ہے تے طلبہ کوں پڑھیندے رہ ڳن ۔ مزاجاً اکیڈمی مافیا دے خلاف ہِن ، ہُݨ وی او ریٹائرمنٹ دی عمر اپݨی پنشن تے اپݨے ذاتی وسائل دے اُتے انحصار کر تے گزریندے پِن ۔ انہاں وچ کجھ کر گزرݨ دا جذبہ بدرجہ اُتم موجود ہے ، او اکھیندن کجھ نہ کرݨ کنوں کجھ نہ کجھ کرݨ بہتر ہے ۔ ایہا وجہ ہے جو ٻڈھیپے دے وچ وی انہاں لکھݨ پڑھݨ کوں اپݨا شغل بݨایا ہویا ہے ۔ ملک منظور احمد بھٹہ کوں تاریخ تے تحقیق نال ٻہوں دلچسپی ہے ، انہیں دے کتابیں دے وچ ایندی جھلک نظر آندی ہے ۔ بھٹہ صاحب اکھیندن کہ کتاب دوستی سب توں اعلیٰ شئے ہے ، وقت ضائع کرݨ دی بجائے بندہ کتاب نال وقت گزارے ایں توں ودھ چنڳی ڳال کائنی ۔ اساں بھٹہ صاحبب کوں جہاں دید آدمی وی آکھ سڳدوں جو انہاں آئرلینڈ ، نیوزی لینڈ تے ٻئے ملکاں دے مطالعاتی دورے کیتے ۔ انہاں دا ویژن ٻہوں وݙا ہے ۔ چھیکڑ اچ میں پروفیسر ملک منظور احمد بھٹہ صاحب دا شکر گزار ہاں جو انہاں کتاب دا انتساب میݙے نال نال سئیں ظہور دھریجہ تے سئیں ڈاکٹر طاہر تونسوی دے ناں لائے ۔ انہاں بالکل ٹھیک لکھئے جو ڈاکٹر طاہر تونسوی صاحب کتاب دے بارے لکھݨ چہندے ہن پر انہاں کوں موت مہلت نہ ݙتی تے او 31 دسمبر 2019ء تے پہلی جنوری 2020ء دی وچلی رات اللہ کوں پیارے تھی ڳے۔ اللہ سئیں انہاں دی مغفرت کرے ۔ میݙی دعا ہے جو ملک منظور احمد بھٹہ صاحب کوں اللہ تعالیٰ سُکھی صحت ݙیوے تے او زیادہ توں زیادہ سرائیکی واسطے لکھدے رہن ۔ 

شوکت مغل    

جھوک مغل پیپلز کالونی ملتان

 حوالہ 
کتاب: پیریں دے ٻیر ، مصنف : پروفیسر(ر) ملک منظور احمد بھٹہ، چھپیندڑ: جھوک پرنٹرز ملتان